Анзорей щыщ ХьэпащIэхэр
Сирием къиIэпхъукIыжа унагъуэ зыбжанэ Лэскэн щIыналъэм и къуажащхьэ Анзорей дэсщ щыжаIэм, абыхэм я Iуэху зыIутыр зэдгъэщIэн мурадыр диIэу гъуэгу дытехьащ.
А жылэм дыщынэсым, дэ дыIухьащ ХьэпащIэхэ Тайсир и унагъуэр зэрыс лъапсэм. ХьэпащIэ Тайсир 2011 гъэм къэкIуэжахэм ящыщщ. И щхьэгъусэр Ту лIакъуэм къыхэкIащ, и цIэр Бусайнэщ. Сирием къыщыхута ХьэпащIэхэ я адэжьыр, Исхьэкъ, 1867-1868 гъэхэм Хэкужьым икIахэм ящыщщ.
Сирием щыпсэу адыгэхэм хьэщIэ я унэ къихьэмэ, етIысэхыну хунэмыс щIыкIэ, кофе е шей къыхутрагъэувэу я хабзэщ. Мыбдежми аращ.
— Тайсир, зэщхьэгъуситIыр, фызэрытлъагъущи, Тхьэм и фIыщIэкIэ, Хэкужьым къэвгъэзэжауэ фыщопсэу. Бын фиIэкъэ?
— АтIэ, щIалищрэ зы хъыджэбзрэ диIэщ. ТIур мыбы, Кавказым, исщи, зыр — Къэбэрдейм, адрейр Адыгейм щыIэщ. Нэхъыжь дыдэм и цIэр Мазинщ, етIуанэм Джантийщ, къыкIэлъыкIуэм Тамбийщ. Пхъур быниплIым я нэхъыщIэ дыдэщ. И цIэр Данэщ. Нидерландхэм щопсэу, унагъуэ исщ, и щхьэгъусэр Щогужьхэ ящыщщ, и цIэр Хьэсэнщ.
Мазин Адыгейм и Яблоновкэ къуажэм дэсщ, Джан-тий Сирием щыIэщ, шапсыгъ щхьэгъусэ къыщишауэ. Тамбий (нэхъапэIуэкIэ мыри Анзорей щыпсэуащ, и унагъуэр и гъусэу) мы зэманым Налшык дэсщ, пхъащIэ Iуэхум зритауэ, и щхьэгъусэр СтIащхэ япхъу Мариамщ. А тIум бынищ зэдагъуэтащ, пщащэ защIэхэу: Синди, Разанэ, Сарэ сымэ.
— Тайсир, ХьэпащIэхэ нэхъыбэу щыпсэур Адыгейрауэ соплъ, уи унэцIэм къызэрыджиIэмкIи, абэзэхэхэм уащыщу къыщIэкIынщ?
— АтIэ, ХьэпащIэхэ щынэхъыбэр а лъэныкъуэмкIэщ. ЛIакъуэцIэр, телъыджэр аращи, абэзэхэхэм къызэрапсэлъыр ХьэпакI е ХьэпаIе жыIэкIэущ.
— Анзорей фыкъызэрыдэтIысхьэжам сыт фIыгъуэу хэфлъагъуэрэ?
— Налшык нэхъ пэгъунэгъущ (къэIэпхъуэжахэм ящыщу адрейхэр зыдагъэтIысхьэжа къуажэхэм елъытауэ), узэрызэхэзекIуэн транспорткIэ зэгъэпэщащ, сыхьэт ныкъуэм и кIуэцIкIэ къалэм унос, езы жылэм дэсхэр адыгэщ, цIыху гуапэхэщ.
Тхыгъэри сурэтри
Къесын СулътIан
ейщ.
